runetrust/blame-folketinget-dk huggingface dataset:
Kristian Jensen (V), 2008-01-30:
Først vil jeg sige, at jeg lægger vægt på, at motorregistreringsopgaven foregår så fleksibelt og effektivt som muligt, og derfor ser jeg også frem til, at den digitale løsning omkring det nye digitale motorregistreringssystem kan tages i brug.
For det system vil medføre store forbedringer og give muligheder for borgere og virksomheder, så de kan betjene sig selv, og det vil efter min opfattelse i høj grad også være til gavn for udkantsområderne.
Indtil det nye system er klar til at blive taget i brug, bliver SKAT dog nødt til at arbejde videre med en administration, der er bygget op omkring en overtagelse af politiets hidtidige system.
Det indebærer bl.a., at det er nødvendigt med en direkte opkobling til systemet for at kunne sikre, at vi udleverer de rigtige nummerplader til de rigtige biler.
Der er altså ikke umiddelbart en mulighed for at kunne tilbyde bilforhandlerne sådan en ordning, som spørgeren foreslår, før det digitale motorregistreringssystem er på plads.
Drøftelserne har medført, at SKAT har iværksat en række generelle servicetilbud for at kompensere for de længere køretider, der er, eller som der i hvert fald i nogle tilfælde vil være.
Servicetilbuddene omfatter bl.a. særlige kvikskranker til ukomplicerede sager, mulighed for tidsbestilling, dag til dag-ekspeditioner for visse forhandlere, VIP-behandling med tidsbestillingsmuligheder - det, vi kalder for guldkortordninger, hvor de forhandlere, som har vist, at de har styr på papirerne og kan leve op til de formkrav, vi har, kan få en særlig hurtig og god behandling - og generelt en længere åbningstid end den, man oplevede hos politiet.
Så jeg er egentlig ikke uenig i det mål, som hr. Benny Engelbrecht gerne vil nå, nemlig at det skulle kunne være muligt at sagsbehandle udlevering af nummerpladerne helt ude hos forhandleren.
Vi er bare nødt til at have et system, der sikrer, at vi har de rigtige oplysninger om, hvilke biler der har de hvilke nummerplader.
Derfor er det ikke muligt for nuværende at lave den løsning, som hr. Benny Engelbrecht ønsker, men jeg har iværksat den, og vi kommer til at afvente, at vi får den nye digitale motorregistrering.
Benny Engelbrecht (S), 2008-01-30:
Jeg er meget glad for den imødekommenhed, der er over for det forslag, der kommer fra Aabenraa Kommunes side, om netop at løse et problem, som er i deres område, specielt i Padborg, hvor der er et utrolig stort behov for en god ekspedition.
Der er, som bekendt, meget langt fra Padborg til enten Haderslev eller Tønder, som vi allerede har snakket om en gang, og man har ikke i Padborg nogen mulighed for at etablere et kontorhotel på samme måde, som man har i Sønderborg.
Så derfor er det selvfølgelig utrolig positivt, og det er jeg glad for.
Jeg kan også forstå, at det er således, at hr. Mike Legarth tidligere har fået et svar, som ikke var så entydigt som det svar, skatteministeren giver nu, og det er jeg meget glad for.
Jeg går ud fra, at den henvendelse, som borgmester Tove Larsen har rettet til ministeren via brev, automatisk vil føre til, at der sker en indsats fremadrettet.
Vi har frem til nu haft vendt en række af de problematikker, som findes i den her sammenhæng, og det var under det sidste spørgsmål, og derfor mener jeg, at meget af det er godt belyst.
Jeg forventer naturligvis heller ikke, at skatteministeren selv sidder ved tasterne, uanset om de taster så befinder sig hos it-firmaer i Danmark eller i Indien for den sags skyld.
Det mener jeg dog at ministerens tid er for dyrebar til.
Men jeg må dog konstatere, at jeg er utryg ved, at vi skal helt frem til fjerde kvartal 2009, før man får en løsning på den her problematik.
Kristian Jensen (V), 2008-01-30:
Det korte svar er sådan set ja.
Spørgsmålet er, om man vil give kommunerne mulighed for at overtage håndteringen af udlevering af nummerplader i dele af landet, hvor der er langt til nærmeste filial af SKAT.
Det er heller ikke teknisk muligt at lave en mellemløsning, hvor de, indtil det digitale motorregistreringssystem er på plads, bliver flyttet ud.
Men igen mener jeg, at det er et forhold, der bør drøftes lokalt, også i hvilken grad kommunen vil kunne løfte og klare den kvalitetssikring, der skal til for at sikre, at vi holder det, vi kan kalde en vis form for datadisciplin, altså at de rigtige oplysninger på de rigtige biler bliver tastet ind i de rigtige kolonner.
Det er ret væsentligt, at vores motorregistreringssystem er korrekt, det bruges i mange sammenhænge.
Men hvad angår spørgsmålet om, hvorvidt kommunerne, hvis de ønsker at tilbyde deres hjælp til den praktiske del af udleveringen, skal gøre det, synes jeg, man skal aftale på lokalt hold.
Det har jeg ikke spor imod.
Benny Engelbrecht (S), 2008-01-30:
Vil ministeren give kommunerne mulighed for at overtage håndteringen af nummerplader i borgerservice i særlige områder, hvor der er meget langt til nærmeste fillial af SKAT, som det eksempelvis er foreslået af borgmester Tove Larsen, jf. JydskeVestkysten den 23. januar 2008?
Kristian Jensen (V), 2008-01-30:
Jeg vil lige ridse op, hvordan verden så ud den 31. januar: Her var det stadig væk sådan, at en række forhandlere havde langt at køre for at komme til et motorkontor.
Det var også sådan, at den generelle åbningstid på motorkontorerne var markant mere koncentreret, end den nuværende åbningstid er i SKAT.
Der var ikke mulighed for at lave tidsbestilling, der var ikke mulighed for at lave dag til dag-levering, der var ikke en kvikskranke, der gjorde, at de nemme og komplicerede sager kunne afklares hurtigere end de mere tunge sager.
Det har vi har altså valgt at være stærkt tilbageholdende med.
Der er to undtagelser, nemlig Sønderborg og Silkeborg, og den i Sønderborg skyldes, at vi der har et kontorhotel, som vi benytter i forvejen.
Jeg kan ikke huske åbningstiderne i hovedet - beklager, hvis det forventes mig, men det kan jeg ikke.
Jeg er sikker på, at man er bedre til at træffe en afgørelse i en lokal dialog med branchen om, hvilken grad af udvidet service der kan være behov for, herunder også om åbningstiderne skal være anderledes på kontorhotellet i Sønderborg end det, der er lagt op til.
Jeg mener ikke, at jeg som minister skal detailstyre hele SKAT's dialog med branchen i alle dele af landet.
Benny Engelbrecht (S), 2008-01-30:
Jeg kan ikke åbningstiden i hovedet, men hvis jeg ikke tager fejl, er det 2 dage om ugen.
Det kan være, at ministeren kan korrigere mig på det punkt.
Det ændrer dog ikke ved, at det stadig væk er sådan, at folk hele ugen igennem og også i weekenden køber biler, og derfor har automobilforhandlerne en naturlig interesse i en hurtig ekspedition af netop nummerplader.
Det spørgsmål, som vi også naturligt kan komme ind på i denne sammenhæng, er selvfølgelig, hvordan det kan være, at registeret - altså det Digitale Motor Register - er så forsinket, som det er.
Kristian Jensen (V), 2008-01-30:
Bare for at slutte ringen og vise, at der er flere partier, der er interesseret i det her, vil jeg sige, at jeg også har fået henvendelser fra fru Inger Støjberg fra Venstre og fra andre partier, så jeg tror, at der er en bred interesse i, at vi fra SKAT's side leverer så god en service som muligt for de bilforhandlere, som skal have en hurtig og smidig administration af udleveringen af nummerpladerne.
Det er altså en væsentlig hurtigere ekspeditionstid end den, man typisk kunne opleve tidligere.
Jeg vil sige, at det, som er muligheden for virksomheder, der ligger langt væk fra et skattecenter, vil være - hvis de har orden i deres sager og kan forstå at levere materialet i den kvalitet og i den fejlfri stand, som vi nu kræver - at man tilslutter sig den dag til dag-ekspedition, som vi vil tilbyde de forhandlere, som vi har tillid til kan løfte papiropgaven.
Det vil dermed betyde, at de sådan set sender papirerne ind og næste dag bare kan møde op og uden ventetid afhente de nummerplader, der vil være nødvendige.
Lige præcis med hensyn til spørgsmålet om Als ved jeg, at der lokalt med det kontorhotel, som SKAT har i Sønderborg, er taget et initiativ til at oprette et udleveringssted i Sønderborg for netop at undgå de lange afstande i det område.
Så det viser sig, at der lokalt tages initiativer til at imødekomme de problemer, der måtte være.
Benny Engelbrecht (S), 2008-01-30:
Jeg er glad for, at ministeren kan indse, at der er et problem.
Jeg tror dog ikke, at ministeren til fulde har indset problematikken og problemdybden i denne sammenhæng.
Vi taler altså om områder i Danmark, eksempelvis Guderup på Als, hvor der er 70 km til nærmeste afdeling af SKAT.
Hvis man begynder at regne efter, hvor lang tid det varer at køre til Haderslev og retur fra Haderslev, den ekspeditionstid der er i Haderslev, så er det et sted mellem 3 og 4 timer for en automobilforhandler for at få klaret en ekspedition af nummerpladen.
Og hvad er problematikken så i det?
Der er meget større omkostninger forbundet med det, og det vil naturligvis også være skatteministeren yderst bekendt, at der ikke er mange danskere, der har lyst til at betale yderligere for deres biler, end de allerede gør i forvejen.
Det betyder naturligvis, at forhandlerne heller ikke kan pålægge den omkostning til deres slutbrugere, for så vil der jo virkelig være tale om konkurrenceforvridning.
Derfor håber jeg selvfølgelig også, at man vil tage yderligere initiativer end dem, der allerede er taget.
Og jeg er glad for, at jeg ikke er alene med det ønske.
Jeg kan sågar notere mig, at hr. Mike Legarth fra De Konservative også har kontaktet skatteministeren om nogle af de konkrete forslag, der ligger på bordet her.
De to spørgsmål, der er i salen i dag, er jo netop konkrete forslag, som er stillet af enten branchen eller andre.
Det er konkrete forslag til, hvad man kunne foretage sig.
Jeg er glad for, at der er en sådan idérigdom ude i landet og specielt i de dele af landet, der er hårdt ramt, som eksempelvis Sønderjylland er med hensyn til afstand til nærmeste afdeling af SKAT.
Derfor vil jeg høre, om der er andre konkrete initiativer undervejs, som kan afhjælpe afstandsproblematikken.
Det leder jo straks til det næste spørgsmål, nemlig det konkrete, om man for Sønderborgområdets vedkommende er villig til at udvide åbningstiden i det kontorhotel, hvor man har en midlertidig ekspedition.
Det gælder også for andre dele af landet, hvor der er langt til den nærmeste SKAT-filial, for vi taler alt andet lige om, at det tager små 2 år, før et system er fuldstændig implementeret.
Kristian Jensen (V), 2008-01-30:
Det er sådan, at vi har aftalt med politiet at overtage opgaven pr. 1. januar.
En sådan overtagelse kræver et længere forløb, hvor man også varsler de medarbejdere, der skal opsiges, så de har tid til at finde et nyt arbejde, hvis de ikke vælger at flytte med over, hvilket en række medarbejder heldigvis har gjort, så de fortsat kan varetage opgaven, men nu i
SKAT's regi
På den måde er der en række tiltag, som gør, at når man først har valgt en dato, er det efterfølgende meget besværligt at ændre på den.
Det, der så er sket i mellemtiden, er, at det it-udbud, der skal til, er blevet forsinket, fordi SKAT's almindelige it-modernisering er blevet forsinket på grund af den generelle mangel på især it-arbejdskraft, der er i samfundet.
Vi har givet et svar til Skatteudvalget om, at vi forventer, at systemet er på plads i fjerde kvartal 2009.
Den besvarelse er, så vidt jeg husker, givet i december måned.
Der er for mig at se ingen grund til at tro, at der skulle være stødt nye forsinkelser til.
Det betyder, at der er en periode, som vi skal finde en løsning for, og vi arbejder både generelt på landsplan og lokalt med praktiske løsninger på, hvordan vi kan yde den bedst mulige service, indtil vi når hen til det, der både er min og hr. Benny Engelbrechts ønskemodel, nemlig at forhandlerne på stedet og direkte kan betjene kunderne.
Lars Løkke Rasmussen (V), 2008-01-30:
Det korte svar på spørgsmålet er nej, og jeg har for så vidt været det igennem i det foregående spørgsmål, spørgsmål nr. S 471.
Men hvis jeg lige skal rekapitulere, sagde regeringen i 2005, at den ville afsætte 2 mia. kr. til bedre kvalitet i børnepasningen i 2006, 2007, 2008 og 2009, bl.a. til indsats over for socialt udsatte børn, forbedringer af lokaler og fremme af skovbørnehaver.
Det løfte vil regeringen, som jeg har nævnt, leve op til, og der vil blive afsat og udmøntet 2 mia. kr. Jeg har redegjort for den ene børnemilliard, og for så vidt angår den anden børnemilliard, kan jeg bekræfte, at det er regeringens hensigt at udmønte en del i forbindelse med gennemførelsen af initiativerne i trepartsaftalerne, jævnfør hvad jeg lige sagde.
Og sådan er det.
I det lys er der ikke tale om, at regeringen bryder noget løfte.
Karen Hækkerup (S), 2008-01-30:
Deler ministeren opfattelsen af, at det er i strid med det afgivne valgløfte fra 2005 om 2 mia. kr. til børnefamilierne at finansiere dele af den såkaldte kvalitetsreform med disse midler?
Lars Løkke Rasmussen (V), 2008-01-30:
Jeg forlanger slet ikke, at fru Karen Hækkerup skal klappe.
Det skulle da være af sin egen tale, som hun kom til at holde, for fru Karen Hækkerup glemte da vist helt at stille spørgsmål her i spørgetiden.
Så det må jeg selv finde på.
Jeg synes, at man skal være ordholden, og derfor er det heller ikke fair at stå og udlægge det, jeg siger, forkert.
Altså, jeg sagde helt præcist, at jeg tror, at forældrene er lidt ligeglade med, under hvilken overskrift man processer tingene igennem Folketinget.
Det tror jeg virkelig på.
Jeg tror ikke, at de forældre, der nu får glæde af, at landets pædagoger får et uddannelsesmæssigt løft i kølvandet på trepartsaftalerne, i den spontane glæde over, at pædagogerne omkring deres børn er mere kvalificerede, er synderlig optagede af, om det er processet via en trepartsaftale, om det er processet via en kommuneøkonomiaftale, eller om det er processet via et beslutningsforslag, en forespørgselsdebat, en lovgivning eller et cirkulære.
Jeg tror, at de procesmæssigt er flintrende ligeglade.
, 2007, 2008 og 2009
Det er de 4 år, der følger efter det folketingsvalg, der refereres til.
Vi har udmøntet den ene milliard, jeg har gjort rede for det, og vi er til sinds, når den periode er gået, også at kunne hakke af ved den anden milliard.
Karen Hækkerup (S), 2008-01-30:
Nu siger finansministeren, at forældrene nok er ligeglade med, hvilken kasse det drejer sig om.
Jeg tror egentlig, at der er mange forældre, der ligesom jeg selv nogle gange synes, det kan være svært at gennemskue de forskellige forklaringer, der kommer fra regeringens side.
For man er jo vant til at have en eller anden idé om, at når der er nogen, der siger noget, så passer det.
Det er jo bare ikke tilfældet med den her regering.
Det, som regeringen siger, passer jo ikke.
Man kan jo ikke stole på det.
Når der bliver sagt, at man giver 2 mia. kr., så bliver der jo ikke givet 2 mia. kr. Når der bliver sagt, at man bruger penge på at fjerne lukkedagene, så bliver der jo ikke brugt penge på at fjerne lukkedagene.
Der er altså i snit mellem otte og ti lukkedage i de fleste kommuner.
Jeg vil altså bare spørge: Lukkedage, - hvornår har vi overhovedet hørt noget til dem, hvornår er de kommet?
Sådan som jeg oplever det som forælder, og sådan som jeg har set det beskrevet alle mulige steder, så er lukkedage altså noget, den borgerlige regering har opfundet.
Lukkedage for børnene, liggedage for de gamle, hvor de ligger på gangene og ikke kan blive taget op, fordi der ikke er personale nok, er velfærdsforringelser, der er kommet med regeringen.
Så vil man da ikke have, at vi skal stå og klappe i vores hænder, bare fordi man vil fjerne lidt af de forringelser, man selv har udsat danskerne for.
Lars Løkke Rasmussen (V), 2008-01-30:
Jeg tror såmænd, at de børnefamilier, der oplever, at der f.eks. er problemer med lukkedage i deres daginstitutioner, og som på grund af det initiativ, som regeringen agter at tage i forbindelse med kvalitetsreformen, ikke kommer til at opleve det mere, formentlig er ligeglade med, om en sådan lovgivning, om et sådant tiltag processes igennem Folketinget under en overskrift, der hedder kvalitetsreform, eller en overskrift, der hedder opgør med lukkedage, eller en overskrift, der hedder, at vi skal gøre livet lettere for børnefamilier.
Jeg tror, at de er flintrende ligeglade med, hvad det er for en arbejdstitel, vi opererer med.
Det korte af det lange er, at vi har givet et løfte om at afsætte 2 mia. kr. til at bedre børnefamiliernes vilkår.
Det løfte er vi i fuld gang med at indfri
Jeg har meget detaljeret gjort rede for den ene milliard, og den anden milliard kommer.
Så der er sådan set ikke noget at komme efter.
I øvrigt er det sådan, at regeringen lige har været i valg på en fuldstændig åben bog, så hvis det var sådan, at vælgerne syntes, at de her var blevet udsat for et eller andet stort bedrag, så havde de formentlig valgt at straffe regeringen frem for at straffe det parti, som hr. Morten Bødskov selv tilhører.
Morten Bødskov (S), 2008-01-30:
Jeg tror faktisk, at der er ret mange vælgere, som ikke kan forstå, at man har en regering, der går til valg på at give 2 mia. kr. til børnefamilierne.
Man når så at give den ene milliard, man tilkendegiver, at folk ikke skal vente 4 år, før de får de der 2 mia. kr., og så putter man - fordi man har lidt problemer med finansieringen af kvalitetsreformen - den sidste milliard ind i finansieringen af kvalitetsreformen.
Det kunne man jo bare have sagt dengang.
Men man gav jo befolkningen og særlig børnefamilierne indtryk af, at der var 2 mia. kr. til børnefamilierne, og i øvrigt sagde man fra statsministerens side, at børnefamilierne jo ikke skulle vente.
Det ville komme hurtigst muligt.
Det helt klare indtryk var, at det ville blive klaret i valgperioden, og så så vi, at da vi åbnede det med finansloven her i efteråret, hov, så var den sidste milliard brugt til at finansiere kvalitetsreformen med.
Det sagde man jo ikke noget om til børnefamilierne, og det er deri, at løftebruddet består.
Man har lovet 2 mia. kr., man bruger den ene milliard, og den sidste milliard bruger man til en kvalitetsreform.
Det sagde man ikke noget om til børnefamilierne, og det er deri, løftebruddet består.
De har ikke fået de 2 mia. kr., som regeringen lovede forud for valget i 2005.
Lars Løkke Rasmussen (V), 2008-01-30:
Det ville da være noget frygtelig kompliceret noget at begynde at indrømme, at man har brudt nogle løfter, man ikke har brudt.
Det ville da være meget, meget kompliceret.
Det ville da være en rigtig, rigtig dårlig idé.
Så hvis der er brudt et løfte, så er det altså et løfte, som vi i øvrigt ikke har givet, om, at vi ville sidde hele valgperioden ud.
Man kan så selvfølgelig tage en diskussion om, hvorvidt der overhovedet skulle være mulighed for at holde valg i utide.
Men givet, at valget blev holdt, før finansloven for 2008 var færdig, var situationen i forhold til de få år, der var gået - det er nemlig 2006 og 2007 - altså den, at halvdelen af pengene var udmøntet.
Tilbage står den anden halvdel.
De bliver udmøntet nu inden for den tidsramme, som man kunne planlægge inden for, da man gav løftet.
Sådan er det.
Det er egentlig ikke særlig svært at forstå, hvis man gerne vil forstå det.
Morten Bødskov (S), 2008-01-30:
Igen må vi jo bare konstatere, at finansministeren taler sort og den her gang også helt udenom.
Altså, det, der jo er virkeligheden, er, at man fra regeringens side forud for valget i 2005 lovede 2 mia. kr. til børnefamilierne.
Det lovede man, og statsministeren har endda tilkendegivet, at med hensyn til børnefamilierne og de løfter, der i øvrigt blev givet på sygehusområdet, skulle man ikke vente helt til 2009, før de blev opfyldt.
Man har givet 1 mia. kr., og der er det enkle spørgsmål bare, om det ikke er et løftebrud, at man har undladt at give den sidste milliard.
Man sagde før valget noget om, at man ville give 2 mia. kr. til børnefamilierne.
De er ikke kommet endnu.
Ingen skal da bilde os ind, at statsministeren var så langt fremme i skoene, at han allerede før valgkampen i 2005 tænkte på, at han ville bruge den sidste milliard til at medfinansiere kvalitetsreformen, som han først fandt på her i efteråret 2007.
Det hænger jo ikke sammen.
Hvorfor indrømmer man ikke bare, at man ikke har opfyldt sit løfte til børnefamilierne, som man gav forud for valget i 2005?
Det er meget enkelt.
Kristian Jensen (V), 2008-01-30:
Inden man bygger en kvist på sit hus, så er det godt både at have støbt grunden og rejst væggene.
Det, vi snakker om med den digitale motorregistrering, er at bygge en kvist på det it-mæssige hus i SKAT.
Vi er i gang med at etablere en hel nybygning på it-området.
For at starte rigtigt er det vigtigt, at grundlaget, fundamentet, er i orden.
Det har vist sig at være mere vanskeligt at få de rigtige kompetencer til at løfte den opgave.
Vi snakker om, at SKAT med utrolig få ressourcer, internationalt set, håndterer over 800 mia. kr., og derfor er det drønvigtigt - undskyld udtrykket, jeg ved ikke, om det er parlamentarisk korrekt, jeg bruger det alligevel - at sørge for, at det it-mæssige er på plads.
Derfor vil jeg hellere trække tiden en smule for at sikre mig, at det it-mæssige er på plads.
Der er det sådan, at digital motorregistrering er kvisten på det fundament, vi nu er i gang med at støbe.
Lars Løkke Rasmussen (V), 2008-01-30:
Jeg ved ikke, hvad det er for noget forældrebetaling, der pludselig bringes ind.
Med hensyn til den milliard, der blev udmøntet: Der blev udmøntet 400 mio. kr. for perioden 2006-2009, 170 mio. kr. af en kommunal ansøgningspulje til udsatte børn, 25 mio. kr. af en central pulje til udvikling og øvrige projekter inden for formålet bedre kvalitet i dagtilbud, 20 mio. kr. til modelprojekter i forhold til udsatte børn og forskning, 185 mio. kr. til landsdækkende initiativer, der bl.a. skal skabe bedre sikkerhed på legepladser, og til etableringen af en evalueringsfunktion på dagtilbudsområdet m.v. og børnemiljøvurderinger.
I den anden del af aftalen blev der f.eks. afsat 385 mio. kr. til sprogvurdering af alle 3-årige børn.
Der er afsat en pulje til selvejende institutioner.
Der er yderligere afsat en pulje til kommunerne til en indsats i dagtilbuddene for at bryde social arv.
Alle disse ting ligger i forlængelse af det valgløfte, der blev givet.
Tilbage står så, da valget jo altså blev afholdt i efteråret og ikke først ved valgperiodens udløb, at vi har 2008 og 2009 endnu, og jeg fremlægger i næste uge en finanslov og inviterer i øvrigt til forhandlinger om kvalitetsreformen.
Jeg forstår da i øvrigt, at Socialdemokratiet har nogle ønsker på det her felt med hensyn til at undgå lukkedage og andet.
Så der er da meget mere at komme efter her.
Her er der noget at komme efter, for vi mangler at udmønte den ene milliard.
Det synes jeg er en rigtig god idé, så er man beskæftiget med det og følger op på det.
Det er jo sådan set oppositionens rolle, så jeg synes, det er en fair opgavefordeling, at man vil følge op på de her ting, og det skal man være velkommen til.
Man går galt i byen, hvis man leder efter nogen, der har et så - hvad skal man sige, tillad mig at bruge ordet - primitivt syn på tingene, at politiske initiativer kun er noget værd, hvis de altid koster ekstra penge; hvis man leder efter nogen, der ikke kan se en sammenhæng i tingene, som magter at fortælle en sammenhængende historie om, at nu tager vi et børneinitiativ, vi har i øvrigt også fokus på at løfte uddannelsesindsatsen i den offentlige sektor, vi har nogle styringsmæssige overvejelser, vi har en kvalitetsfond, det hele hænger sådan set sammen og bidrager alt sammen til at løfte kvaliteten i den offentlige sektor, så kommer man til at gå forgæves på jagt, fordi vi vil insistere på, at det simpelt hen ikke kan være rimeligt, at politiske initiativer kun repræsenterer en værdi, hvis der hver gang trykkes det, hr. Jens Peter Vernersen kalder friske penge.
Kvalitetsreformen repræsenterer initiativer for 12,1 mia. kr., hvoraf det kan siges, at netto 8 mia. kr. er nye i den her socialdemokratiske opfattelse af, at nye penge kun er nye, hvis man aldrig nogen sinde har antydet, at man kunne finde på at bruge dem før.